Borgtog vir motoris wat metropolisie glo wurgArgieffoto van ‘n voertuig van die Johannesburgse metropolisie. (Foto: Karen Sandison/ANA) ŉ Motoris is vandeesweek op R500 borgtog vrygelaat, nadat hy glo ŉ vrouebeampte verbonde aan die Johannesburgse metropolisie (JMPD) wreedaardig aangerand en rassistiese aanmerkings toegesnou het. Die voorval het glo plaasgevind toe sy hom ná die aandklokreël aangekeer het vir roekelose en nalatige bestuur. Volgens Xolani Fihla, woordvoerder van die JMPD, was die fiksheidsafrigter in polisieaanhouding voordat hy Maandag vlugtig in die Johannesburgse landdroshof verskyn het. Tydens die verrigtinge is borgtog aan hom toegestaan. Dit is nog nie duidelik wanneer hy weer in die hof sal verskyn nie. “Dit is kommerwekkend dat sulke gru-dade op ons vrouebeamptes op só ŉ ligtelike wyse hanteer word,” het sy gesê. Die beweerde aanrander is Saterdagaand in die suide van Johannesburg deur lede van die Fidelity ADT-sekerheidsmaatskappy in hegtenis geneem. Die vrouebeampte het die man glo opdrag gegee om in sy motor te wag nadat hy roekeloos bestuur en deur verskeie rooi ligte gejaag het. Hy het egter haar bevel verontagsaam en haar van agter gegryp en gewurg. “Sy het amper haar bewussyn verloor voordat die man haar opgetel en op die grond neergegooi het. Hy het haar glo in die gesig geskop, gevloek, rassistiese aanmerkings gemaak en haar beledigende en neerhalende name genoem,” het Fihla gesê. ŉ Bestuurder van ŉ e-taxi het tot die beampte se redding gekom en lede van die sekerheidsmaatskappy is na die toneel ontbied. Die bestuurder van die JMPD het die toestaan van borgtog aan die verdagte veroordeel en gesê die metropolisie hoop steeds dat hierdie saak die nodige aandag sal geniet, sodat die skuldiges aan die pen ry.